Boek van die Week: 'n Goeie jaar vir rose - Wêreldwyd
Boek van die Week: 'n Goeie jaar vir rose
deur Wêreldwyd | Sep 27, 2019 | Leesgenot, Vermaak
Neil Viljee vlug Australië toe ná 'n tragedie, maar hy kom terug toe sy ma hom laat weet sy pa is terminaal siek: om afskeid te neem en sy ouers by te staan. Dis egter nie sy ma wat hom inwag nie. Hy tref sy pa, 'n familievriendin en sy niggie se ontwrigte tienerdogter aan, want sy ma is onverwags dood aan 'n hartaanval.
Neil besef dat hy in Australië net sy vroeëre rouproses uitgestel het, en die verlies aan sy ma dwing hom om die verwoestende gebeurtenis, wat hom landuit laat vlug het, in oënskou te neem. Karel probeer Neil help midde-in sy eie droefheid en fisieke agteruitgang. Millie skep orde terwyl sy 'n besluit probeer neem oor haar huwelik wat in gevaar is. Charlie weet dat sy nie terug kan gaan na haar bedenklike huislike omstandighede nie, en sy probeer haar agterstallige skoolwerk inhaal en 'n toekoms op haar eie karteer.
Elkeen verwerk die geliefde Lea se dood op 'n eiesoortige manier. Innerlike konflik word na die oppervlak gedwing en geheime en waarhede word ontbloot. Hulle vorm 'n unieke gesin, wat mekaar dwing tot selfondersoek, maar wat mekaar veral ondersteun en bystaan, en elkeen vind 'n mate van vrede.